钦定古今图书集成/明伦汇编/氏族典/第345卷 > 周文育
## 钦定古今图书集成/明伦汇编/氏族典/第345卷 > 周文育

按《陈书周文育传》，“文育，字景德，义兴阳羡人也。少孤
贫，本居新安寿昌县，姓项氏，名猛奴。年十一，能反复
游水中数里，跳高五六尺。义兴人周荟为寿昌浦口
戊主，见而奇之，养为己子。及荟秩满还都，见于太子
詹事周舍，请制名字，舍因为立名文育，字景德，教之
骑射。司州刺史陈庆之与荟同郡，素相善，使荟将五百人慰劳。白水蛮战死，文育驰取其尸，贼不敢逼。后
与杜僧明攻广州，为高祖所败，赦之，分麾下配焉。高
祖讨侯景，文育为前军，有功，高祖表为府司马，封东
迁县侯。累迁智武将军，进爵寿昌县公。广州刺史萧
勃举兵逾岭，诏文育讨之。广州平，以功授镇南将军、
江州刺史。与王琳战沌口，为所执，逃归。寻授使持节、
散骑常侍、开府仪同三司。及周迪破余孝顷，孝顷子
公飏、弟孝劢犹据旧栅，扇动南土。高祖复遣文育及
周迪等讨之，豫章内史熊昙朗亦率军来会。迪等败
绩，文育退据金口，昙朗因其失利，谋害之。子宝安嗣。
文育本族兄景曜，因文育官至新安太守。